paragraph_text: Bojna zračnog motrenja i navođenja (Bojna ZMIN) postrojba je Hrvatskog ratnog zrakoplovstva i protuzračne obrane. Zadaća je Bojne ZMIN stalnim radarskim nadzorom zračnog prostora otkrivati, identificirati i pratiti zrakoplove u zračnom prostoru Republike Hrvatske, navoditi borbene zrakoplove na neidentificirane zrakoplove, zrakoplove s nepoznatim namjerama i protivničke zrakoplove, te pružiti radarsku potporu provedbi letačkih zadaća zrakoplovima OSRH kao i zrakoplovima savezničkih snaga. Podatke o situaciji u zračnom prostoru distribuira uvezanim korisnicima.